CELEX: 32021R1783
Language: el
Date: 2021-06-02 00:00:00
Title: Κατ’ εξουσιοδότηση κανονισμός (ΕΕ) 2021/1783 της Επιτροπής της 2ας Ιουλίου 2021 για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που περιέχουν πρότυπο έγγραφο για συμφωνίες συνεργασίας με τρίτες χώρες (Κείμενο που παρουσιάζει ενδιαφέρον για τον ΕΟΧ)

11.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 359/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1783 ΤΗΣ ΕΠΙΤΡΟΠΗΣ
         της 2ας Ιουλίου 2021
         για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα που περιέχουν πρότυπο έγγραφο για συμφωνίες συνεργασίας με τρίτες χώρες
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 26 παράγραφος 2 τέταρτο εδάφιο,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 26 παράγραφος 1 του κανονισμού (ΕΕ) αριθ. 596/2014, οι αρμόδιες αρχές των κρατών μελών υποχρεούνται να συνάπτουν, όπου είναι αναγκαίο, συμφωνίες συνεργασίας με άλλες εποπτικές αρχές τρίτων χωρών όσον αφορά την ανταλλαγή πληροφοριών και την εφαρμογή των υποχρεώσεων που προκύπτουν δυνάμει του εν λόγω κανονισμού σε τρίτες χώρες. Συμφωνίες συνεργασίας για την ανταλλαγή πληροφοριών μπορούν να συναφθούν μόνον εάν οι πληροφορίες που πρόκειται να γνωστοποιούνται στο πλαίσιό τους υπόκεινται σε εγγυήσεις επαγγελματικού απορρήτου τουλάχιστον ισοδύναμες με τις απαιτήσεις του άρθρου 27 του εν λόγω κανονισμού, και οι ανταλλαγές αυτές πρέπει να στοχεύουν στην εκτέλεση των καθηκόντων των εν λόγω αρμόδιων αρχών.
                  
               
                     (2)
                  
                  
                     Σύμφωνα με το άρθρο 25 παράγραφος 8 τρίτο εδάφιο του κανονισμού (ΕΕ) αριθ. 596/2014, οι αρμόδιες αρχές υποχρεούνται να συνάπτουν, όποτε είναι δυνατόν, συμφωνίες συνεργασίας με εποπτικές αρχές τρίτων χωρών που είναι υπεύθυνες για τις σχετικές αγορές άμεσης παράδοσης κατά το άρθρο 26 του εν λόγω κανονισμού.
                  
               
                     (3)
                  
                  
                     Κατά τη σύναψη νέων συμφωνιών συνεργασίας και την επικαιροποίηση υφιστάμενων συμφωνιών συνεργασίας με αρχές τρίτων χωρών, οι αρμόδιες αρχές χρησιμοποιούν, όπου είναι δυνατόν, το πρότυπο έγγραφο που εγκρίνεται σύμφωνα με το άρθρο 26 του κανονισμού (ΕΕ) αριθ. 596/2014.
                  
               
                     (4)
                  
                  
                     Προκειμένου να διασφαλιστεί επίπεδο προστασίας των δεδομένων προσωπικού χαρακτήρα που συνάδει με τον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (2), κάθε διαβίβαση δεδομένων προσωπικού χαρακτήρα προς τρίτες χώρες θα πρέπει να πραγματοποιείται τηρουμένων πλήρως των διατάξεων του εν λόγω κανονισμού. Ένας τέτοιος τρόπος ανταλλαγής δεδομένων προσωπικού χαρακτήρα μεταξύ των αρμόδιων αρχών και των εποπτικών αρχών τρίτων χωρών είναι μέσω διοικητικών ρυθμίσεων που να διασφαλίζουν κατάλληλες εγγυήσεις σύμφωνα με το άρθρο 46 παράγραφος 3 του κανονισμού (ΕΕ) 2016/679, οι οποίες περιλαμβάνουν εκτελεστά και ουσιαστικά δικαιώματα των φυσικών προσώπων επί των δεδομένων προσωπικού χαρακτήρα που τα αφορούν. Για τη διαβίβαση δεδομένων προσωπικού χαρακτήρα μεταξύ των αρχών χρηματοπιστωτικής εποπτείας του Ευρωπαϊκού Οικονομικού Χώρου (ΕΟΧ) και των αρχών χρηματοπιστωτικής εποπτείας εκτός ΕΟΧ, ο Διεθνής Οργανισμός Επιτροπών Κεφαλαιαγοράς (IOSCO) και η Ευρωπαϊκή Αρχή Κινητών Αξιών και Αγορών (ESMA) έχουν καταρτίσει σχετική διοικητική ρύθμιση (3), η οποία έλαβε τη θετική γνώμη του Ευρωπαϊκού Συμβουλίου Προστασίας Δεδομένων (ΕΣΠΔ) (4). Η διοικητική ρύθμιση μεταξύ της ESMA και του IOSCO έχει υπογραφεί από όλες τις αρχές χρηματοπιστωτικής εποπτείας του ΕΟΧ και από ορισμένες από τις αρχές χρηματοπιστωτικής εποπτείας εκτός ΕΟΧ. Υπό το πρίσμα της ευρείας θεσμικής συναίνεσης ως προς τις εγγυήσεις για τα δεδομένα προσωπικού χαρακτήρα που προβλέπονται στη διοικητική ρύθμιση μεταξύ της ESMA και του IOSCO, η εν λόγω διοικητική ρύθμιση παρέχει ένα υπόδειγμα για μελλοντικές παρόμοιες ρυθμίσεις που πλαισιώνουν τη διαβίβαση δεδομένων προσωπικού χαρακτήρα μεταξύ των αρμόδιων αρχών και των εποπτικών αρχών τρίτων χωρών που δεν είναι συμβαλλόμενα μέρη της διοικητικής ρύθμισης μεταξύ της ESMA και του IOSCO. Ωστόσο, οι αρχές των κρατών μελών που χρησιμοποιούν το υπόδειγμα διοικητικής ρύθμισης μεταξύ της ESMA και του IOSCO θα πρέπει πάντως να λάβουν άδεια από την αρχή προστασίας δεδομένων, σύμφωνα με το άρθρο 46 παράγραφος 3 του κανονισμού (ΕΕ) 2016/679.
                  
               
                     (5)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ESMA στην Επιτροπή.
                  
               
                     (6)
                  
                  
                     Η ESMA δεν διενήργησε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ούτε ανέλυσε τα ενδεχόμενα συναφή κόστη και τις ωφέλειες από την καθιέρωση των εν λόγω προτύπων, επειδή οι διαδικασίες αυτές θα ήταν δυσανάλογες σε σχέση με το πεδίο εφαρμογής και τον αντίκτυπο των εν λόγω προτύπων, λαμβανομένου υπόψη του γεγονότος ότι οι αποδέκτες των προτύπων θα είναι μόνον οι αρμόδιες αρχές των κρατών μελών και όχι συμμετέχοντες στην αγορά.
                  
               
                     (7)
                  
                  
                     Η ESMA ζήτησε τη γνώμη της ομάδας συμφεροντούχων κινητών αξιών και αγορών, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Συμφωνίες συνεργασίας
            Το πρότυπο έγγραφο που πρέπει να χρησιμοποιείται από τις αρμόδιες αρχές των κρατών μελών, όπου είναι δυνατόν, για τις συμφωνίες συνεργασίας, δυνάμει του άρθρου 26 παράγραφος 1 ή του άρθρου 25 παράγραφος 8 τρίτο εδάφιο του κανονισμού (ΕΕ) αριθ. 596/2014, παρατίθεται στο παράρτημα του παρόντος κανονισμού.
         
         
            Άρθρο 2
            Διαβιβάσεις δεδομένων προσωπικού χαρακτήρα
            Όταν οι αρμόδιες αρχές απαιτούν κατάλληλες εγγυήσεις για τη διαβίβαση δεδομένων προσωπικού χαρακτήρα σε εποπτικές αρχές τρίτων χωρών, με τη μορφή διοικητικής ρύθμισης σύμφωνα με το άρθρο 46 παράγραφος 3 του κανονισμού (ΕΕ) 2016/679, η εν λόγω ρύθμιση προσαρτάται στη συμφωνία συνεργασίας που συνάπτεται σύμφωνα με το άρθρο 26 του κανονισμού (ΕΕ) αριθ. 596/2014, και αποτελεί μέρος αυτής.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 1.
         
            (2)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (ΕΕ L 119 της 4.5.2016, σ. 1).
         
            (3)  Διοικητική ρύθμιση όσον αφορά τη διαβίβαση δεδομένων προσωπικού χαρακτήρα μεταξύ καθεμίας από τις αρχές του Ευρωπαϊκού Οικονομικού Χώρου («ΕΟΧ») που απαριθμούνται στο προσάρτημα Α και καθεμίας από τις αρχές εκτός ΕΟΧ που απαριθμούνται στο προσάρτημα Β, η οποία είναι διαθέσιμη στην ακόλουθη διεύθυνση: https://www.esma.europa.eu/sites/default/files/administrative_arrangement_aa_for_the_transfer_of_personal_data_between_eea_and_non-eea_authorities.pdf.
         
            (4)  Γνώμη 4/2019 για το σχέδιο διοικητικής ρύθμισης όσον αφορά τη διαβίβαση δεδομένων προσωπικού χαρακτήρα μεταξύ των αρχών χρηματοπιστωτικής εποπτείας του Ευρωπαϊκού Οικονομικού Χώρου («ΕΟΧ») και των αρχών χρηματοπιστωτικής εποπτείας εκτός ΕΟΧ, η οποία είναι διαθέσιμη στην ακόλουθη διεύθυνση: https://edpb.europa.eu/our-work-tools/our-documents/valdybos-nuomone-64-str/opinion-42019-draft-aa-between-eea-and-non-eea_el.
         
            (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
      
      
         
            ΠΑΡΑΡΤΗΜΑ
            
               Πρότυπο έγγραφο για συμφωνίες συνεργασίας όσον αφορά την ανταλλαγή πληροφοριών μεταξύ των αρμόδιων αρχών των κρατών μελών και των αρχών τρίτων χωρών και την εφαρμογή των υποχρεώσεων που προκύπτουν από τον κανονισμό (ΕΕ) αριθ. 596/2014 σε τρίτες χώρες
            
            1.   Εισαγωγή
            
            Περιγραφή της νομικής βάσης κάθε υπογράφουσας αρχής για την ανταλλαγή πληροφοριών, ώστε να μπορεί να εκτελεί τα καθήκοντά της όσον αφορά τις οικείες νομοθετικές και κανονιστικές διατάξεις που αφορούν την κατάχρηση της αγοράς.
            Δήλωση ότι, δυνάμει, αφενός, των νομοθετικών και κανονιστικών διατάξεων που αποτελούν τη νομική βάση για την ανταλλαγή πληροφοριών και, αφετέρου, των συμφωνιών συνεργασίας, οι υπογράφουσες αρχές μπορούν να παρέχουν αμοιβαία συνδρομή σε αμφοτεροβαρή βάση.
            2.   Ορισμοί
            
            Ενδεδειγμένος κατάλογος ορισμών, οι οποίοι καλύπτουν τους όρους που χρησιμοποιούνται στις συμφωνίες.
            3.   Περιεχόμενο της παρεχόμενης συνδρομής
            
            Περιγραφή του είδους συνδρομής που πρέπει να παρέχεται σύμφωνα με το άρθρο 23 του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου (1), όπως:
            
                        α)
                     
                     
                        λήψη πληροφοριών που περιέχονται στους φακέλους της υπογράφουσας αρχής που παραλαμβάνει την αίτηση·
                     
                  
                        β)
                     
                     
                        λήψη δηλώσεων ή πληροφοριών από οποιοδήποτε πρόσωπο·
                     
                  
                        γ)
                     
                     
                        λήψη εγγράφων από πρόσωπα ή οντότητες, μεταξύ άλλων, με τη διεξαγωγή επιτόπιων επιθεωρήσεων·
                     
                  
                        δ)
                     
                     
                        λήψη αρχείων δεδομένων κίνησης, στον βαθμό που αυτό επιτρέπεται βάσει της εθνικής νομοθεσίας και, κατά περίπτωση, με τη συνδρομή της αρμόδιας δικαστικής αρχής, ανάλογα με την εφαρμογή του άρθρου 23 παράγραφος 2 στοιχείο η) του κανονισμού (ΕΕ) αριθ. 596/2014, ή οποιαδήποτε ισοδύναμη εξουσία βάσει της νομοθεσίας της σχετικής τρίτης χώρας·
                     
                  
                        ε)
                     
                     
                        εξασφάλιση ή συνδρομή για την εξασφάλιση της δέσμευσης ή της κατάσχεσης περιουσιακών στοιχείων, σύμφωνα με το άρθρο 23 παράγραφος 2 στοιχείο θ) του κανονισμού (ΕΕ) αριθ. 596/2014, ή οποιαδήποτε ισοδύναμη εξουσία βάσει της νομοθεσίας της σχετικής τρίτης χώρας·
                     
                  
                        στ)
                     
                     
                        εξασφάλιση ή συνδρομή για την εξασφάλιση της προσωρινής διακοπής κάθε πρακτικής που είναι αντίθετη με τις νομοθετικές και κανονιστικές διατάξεις που αφορούν την κατάχρηση της αγοράς, σύμφωνα με το άρθρο 23 παράγραφος 2 στοιχείο ια) του κανονισμού (ΕΕ) αριθ. 596/2014, ή οποιαδήποτε ισοδύναμη εξουσία βάσει της νομοθεσίας της σχετικής τρίτης χώρας.
                     
                  4.   Γενικές διατάξεις — άρνηση συνδρομής
            
            Κατάλογος των περιπτώσεων στις οποίες μπορούν να απορριφθούν αιτήσεις συνεργασίας, όπως οι εξής:
            
                        α)
                     
                     
                        η αίτηση δεν υποβάλλεται κατά τα οριζόμενα στις συμφωνίες·
                     
                  
                        β)
                     
                     
                        η αίτηση θα απαιτούσε από την υπογράφουσα αρχή που παραλαμβάνει την αίτηση να ενεργήσει κατά τρόπο που θα συνιστούσε παράβαση της εθνικής νομοθεσίας·
                     
                  
                        γ)
                     
                     
                        η διαβίβαση των σχετικών πληροφοριών μπορεί να επηρεάσει αρνητικά την ασφάλεια της δικαιοδοσίας στην οποία υποβάλλεται η αίτηση, ιδίως στο πλαίσιο της καταπολέμησης της τρομοκρατίας και άλλων σοβαρών εγκλημάτων·
                     
                  
                        δ)
                     
                     
                        η συμμόρφωση με την αίτηση ενδέχεται να επηρεάσει αρνητικά τις δραστηριότητες έρευνας ή επιβολής του νόμου που διεξάγει η ίδια η παραλήπτρια αρχή ή, κατά περίπτωση, μια ποινική έρευνα·
                     
                  
                        ε)
                     
                     
                        έχει ήδη κινηθεί δικαστική διαδικασία για τα ίδια πραγματικά περιστατικά κατά των ιδίων προσώπων ενώπιον των οικείων αρχών της δικαιοδοσίας στην οποία υποβάλλεται η αίτηση·
                     
                  
                        στ)
                     
                     
                        έχει ήδη εκδοθεί τελεσίδικη απόφαση κατά των ιδίων προσώπων και για τα ίδια πραγματικά περιστατικά στη δικαιοδοσία στην οποία υποβάλλεται η αίτηση.
                     
                  Η παροχή συνδρομής δεν απορρίπτεται με βάση το γεγονός ότι το είδος της υπό έρευνα συμπεριφοράς δεν θα συνιστούσε παράβαση των νομοθετικών και κανονιστικών διατάξεων της αρχής που παραλαμβάνει την αίτηση οι οποίες αφορούν την κατάχρηση της αγοράς.
            5.   Αποστολή και επεξεργασία αιτήσεων συνδρομής
            
            Περιγραφή της διαδικασίας αποστολής και επεξεργασίας των αιτήσεων συνδρομής.
            6.   Επιτρεπόμενες χρήσεις των πληροφοριών
            
            Περιγραφή των κανόνων σχετικά με την επιτρεπόμενη χρήση των πληροφοριών, σύμφωνα με το άρθρο 26 παράγραφος 3 του κανονισμού (ΕΕ) αριθ. 596/2014, και συγκεκριμένα ότι οι παρεχόμενες πληροφορίες πρέπει να στοχεύουν στην εκτέλεση των καθηκόντων των υπογραφουσών αρχών, που αποσκοπούν στη διασφάλιση τόσο της συμμόρφωσης με τις νομοθετικές και κανονιστικές διατάξεις οι οποίες αφορούν την κατάχρηση της αγοράς όσο και της επιβολής τους. Οι ανταλλασσόμενες πληροφορίες χρησιμοποιούνται αποκλειστικά για τους σκοπούς που καθορίζονται στην αίτηση συνδρομής.
            Εάν η υπογράφουσα αρχή που υποβάλλει την αίτηση σκοπεύει να χρησιμοποιήσει πληροφορίες που παρέχονται στο πλαίσιο της συμφωνίας για διαφορετικούς σκοπούς από τους σκοπούς που αναφέρονται στο παρόν τμήμα, πρέπει να λάβει την προηγούμενη συγκατάθεση της υπογράφουσας αρχής που παραλαμβάνει την αίτηση.
            7.   Περιορισμοί εμπιστευτικότητας
            
            Περιγραφή των κανόνων σχετικά με την εμπιστευτικότητα κάθε πληροφορίας που γνωστοποιείται, λαμβάνεται, ανταλλάσσεται ή διαβιβάζεται. Η περιγραφή περιλαμβάνει τα εξής:
            
                        α)
                     
                     
                        όλες οι πληροφορίες που ανταλλάσσονται μεταξύ των υπογραφόντων δυνάμει των συμφωνιών που αφορούν επιχειρηματικές ή επιχειρησιακές συνθήκες ή άλλες οικονομικές ή προσωπικές υποθέσεις πρέπει να θεωρούνται εμπιστευτικές και πρέπει να υπόκεινται στις απαιτήσεις τήρησης του επαγγελματικού απορρήτου, εκτός εάν η αρχή που παρέχει τις πληροφορίες δηλώσει, κατά τη στιγμή της επικοινωνίας, ότι οι πληροφορίες δύνανται να γνωστοποιηθούν ή ότι η γνωστοποίηση είναι αναγκαία στο πλαίσιο νομικών διαδικασιών·
                     
                  
                        β)
                     
                     
                        η υποχρέωση επαγγελματικού απορρήτου εφαρμόζεται σε όλα τα πρόσωπα που εργάζονται ή έχουν εργαστεί για τους υπογράφοντες ή για οποιαδήποτε αρχή ή φορέα της αγοράς στην οποία ή στον οποίο έχει αναθέσει τις εξουσίες του οποιοσδήποτε από τους υπογράφοντες, συμπεριλαμβανομένων ελεγκτών και εμπειρογνωμόνων που έχει προσλάβει. Απαγορεύεται η κοινοποίηση των πληροφοριών που καλύπτονται από το επαγγελματικό απόρρητο σε οποιοδήποτε άλλο πρόσωπο ή αρχή, εκτός εάν προβλέπεται από τις διατάξεις του ενωσιακού ή εθνικού δικαίου ή από νομοθετικές διατάξεις της σχετικής τρίτης χώρας, οι οποίες είναι τουλάχιστον ισοδύναμες με τις εν λόγω διατάξεις.
                     
                  Απαγορεύεται η κοινοποίηση των ανταλλασσόμενων πληροφοριών σε οποιαδήποτε άλλη αρχή ή οντότητα, εκτός εάν έχει δοθεί η προηγούμενη συγκατάθεση του υπογράφοντος που παρείχε αρχικά τις πληροφορίες.
            8.   Γενικές διατάξεις — προσδιορισμός σημείου επαφής
            
            Για τη διευκόλυνση της συνεργασίας στο πλαίσιο των συμφωνιών, ορισμός σημείων επαφής από τις υπογράφουσες αρχές.
            9.   Γενικές διατάξεις — ρήτρα αναθεώρησης
            
            Περιοδική επανεξέταση της λειτουργίας και της αποτελεσματικότητας των συμφωνιών συνεργασίας από τις υπογράφουσες αρχές, με σκοπό την επέκταση ή την τροποποίηση του πεδίου εφαρμογής ή της λειτουργίας των συμφωνιών, εάν αυτό κρίνεται αναγκαίο.
            10.   Λοιπές διατάξεις — διάφορα
            
            
               (1)  Κανονισμός (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (ΕΕ L 173 της 12.6.2014, σ. 1).